Sandnes kirke (Sandnes)

Sandnes kirke er en langkirke fra 1882 i Sandnes kommune i Rogaland fylke. Byggverket er i tegl og har 500 plasser. Kirken utgjør sammen med Kirkeparken kvartalet Eidsvollsgata, Flintergata, Storgata og Kirkegata i Sandnes sentrum. Historie Sandnes ble skilt ut som egen kommune fra Høyland i 1860, og var uten egen kirke de første 22 årene. Under denne perioden sognet byens innbyggere til Høyland kirke i nabokommunen, mens bystyret jobbet for å få byen godkjent som eget sogn og finansiering av kirkebygg og -tomt. I 1879 tok sogneprest i Høyland G.W. Iversen, hans medhjelper og andre borgere initiativ til å bidra til prosessen, og presten donerte selv 500 kroner til bygging av kirke. Bystyreprotokollen fra 19. mars året etter viser at byggingen ble fremskyndet vesentlig da kommunen uventet fikk en tomt i gave av skipsrederen G. A. Jonasens arvinger. «G. A. Jonasens Arvingers Gavebrev, dat.10. Marts 1880, hvori de skjænker Sandnæs Kommune en Kirketomt paa Flintebakken samt af Tvergade No.23, hvad der af samme ligger paa deres Eiendom, refereredes.» En kirkebyggingskomité ble valgt 15. oktober 1880, og 9. februar 1881 vedtok bystyret enstemmig å oppføre en teglkirke i nygotisk stil, tegnet av Hartvig Sverdrup Eckhoff, på tomten på «Flintebakken». Byggetomten og adkomst via Tverrgate 23 (senere Kirkegata) ble opparbeidet av arbeidsløse fattige, på initiativ fra fattigkommisjonen. Omtrent halvannet år etter byggevedtaket, 6. juli 1882, ble Sandnes kirke innviet. Kirken ble av økonomiske hensyn noe kortere og lavere enn Eckhoffs opprinnelige tegninger. Av samme grunn ble det installert enkel innredning og dekorasjon, gamle ovner og et utrangert orgel fra Farsund. I 1899 fikk kirken nytt orgel, produsert av den lokale orgelfabrikken Norge i Strandgata, og i 1904 ny altertavle. Eget kirkesogn ble Sandnes først i 1913, og prestegjeld i 1914. Tårnet ble påbygget i 1949, og i 1961 ble kirken restaurert og utvidet i lengden etter de opprinnelige tegningene. Altertavlen er malt av August Eiebakke i kopi etter Adolph Tidemands alterbilde Oppstandelsen i Bragernes kirke. To vinduer i koret har glassmalerier fra 1922 av Olav Ansgar Larssen. Motivene er fra langfredag og oppstandelsen. Døpefonten av kleberstein ble laget av Ståle Kyllingstad i 1951. Kyllingstad utsmykket prekestolen samme år, og i 1953 fornyet han innrammingen til hoveddøren. Det er ikke kirkegård ved kirken. Sandnes nye og gamle gravlund er lenger sørvest, vest for fylkesvei 44. Referanser Litteratur Åge Bognø, red. (1982). Sandnes kirke 100 år. Sandnes menighetsråd. Alf Henry Rasmussen (1993). «Sandnes kirke». Våre kirker. Norsk kirkeleksikon. Kirkenær: Vanebo forlag. s. 429. ISBN 82-75-27022-7. Eksterne lenker (en) Sandnes kirke, Sandnes – kategori av bilder, video eller lyd på Commons (no) «Sandnes kirke (Sandnes)». Kirkesøk. Den norske kirke. (no) «Sandnes kirke (Sandnes)». Kulturminnesøk. Riksantikvaren – Direktoratet for kulturminneforvaltning. Sandnes menighet